Γκονσάλο Ιγουαΐν

Ο Γκονσάλο Χεράρδο Ιγουαΐν (Gonzalo Gerardo Higuaín, ισπανική προφορά ΔΦΑ: [ɡonˈsalo iɣwaˈjin]), 10 Δεκεμβρίου 1987) είναι Αργεντινός επαγγελματίας ποδοσφαιριστής. Γεννήθηκε στη Γαλλία, αλλά λόγω της εθνικότητας του πατέρα του Χόρχε Ιγουαΐν, πήρε αργεντίνικη υπηκοότητα το 2007. Ξεκίνησε την καριέρα του στη Ρίβερ Πλέιτ το 2005 και έπειτα,το 2007, μεταγράφηκε στη Ρεάλ Μαδρίτης για 12 εκατομμύρια. Με τη Ρεάλ κέρδισε τρεις τίτλους Λα Λίγκα και σκόραρε 107 γκολ σε 190 εμφανίσεις στο πρωτάθλημα. Το 2013, μετακόμισε στην Ιταλία για να παίξει στη Νάπολι για 40 εκατομμύρια. Στην πρώτη του σεζόν, κατέκτησε το Κύπελλο Ιταλίας. Τη σεζόν 2015-16, που θεωρείται μια από τις κορυφαίες στην καριέρα του, σημείωσε 36 γκολ και κέρδισε τον τίτλο του πρώτου σκόρερ και καταρρίπτοντας το ρεκόρ του ιταλικού πρωταθλήματος που διατηρούσε ο Σουηδός Γκούναρ Νόρνταλ πάνω από μισό αιώνα. Οι εμφανίσεις του με τη Νάπολι έκαναν τη Γιουβέντους να δαπανήσει το πόσο των 90 εκατομμυρίων ευρώ για να τον προσθέσει στο δυναμικό της, κάνοντάς τον παράλληλα τον πιο ακριβό ποδοσφαιριστή της Νότιας Αμερικής στην ιστορία (μέχρι τη μεταγραφή του Νεϊμάρ στην Παρί Σεν Ζερμέν το 2017).

 Ο Γκονσάλο γεννήθηκε στην πόλη Βρέστη (Μπρεστ) στη Γαλλία τον Δεκέμβριο του 1987. Ο πατέρας του τότε ήταν εν ενεργεία ποδοσφαιριστής της Σταντ Μπρεστουά. Όταν ήταν 10 μηνών, έφυγαν από τη Γαλλία, για να μετακινηθούν στην Αργεντινή, όπου παρέμειναν μέχρι το Μουντιάλ του 1998. Από την Αργεντινή επίσης, άρχισε την ποδοσφαιρική του καριέρα, και συγκεκριμένα στις εφηβικές ομάδες της Ρίβερ Πλέιτ, μέχρι που το 2005 έκανε το ντεμπούτο του στην επαγγελματική ομάδα της Πλέιτ, και η ομάδα του νίκησε με 2–1 τη Χιμνάσια ι Εσγρίμα Ντε Λα Πλάτα. Τον Φεβρουάριο του 2006 σκοράρει για πρώτη φορά, με τη φανέλα της Πλέιτ επί της Μπάνφιλντ. Τη σεζόν 2005–2006, κατάφερε να σκοράρει πέντε φορές στους δώδεκα αγώνες που συμμετείχε.Ο Γκονσάλο επίσης, τον Οκτώβριο του 2006, αγωνίστηκε στο σούπερ-κλάσικο της Αργεντινής, όταν η ομάδα του αντιμετώπισε την Μπόκα Τζούνιορς. Ο προπονητής της Πλέιτ, Ντανιέλ Πασαρέλα, δήλωσε πως ο Ιγουαΐν στο κοντινό μέλλον θα γίνει ένα από τα αστέρια του επαγγελματικού ποδοσφαίρου. Στο δεύτερο πρωτάθλημά του σκόραρε οκτώ φορές στις 17 συμμετοχές του σε αγώνες. Τον Δεκέμβριο του 2006, η Ρεάλ Μαδρίτης έδειξε ενδιαφέρον για τον Ιγουαΐν, προσφέροντας στη Ρίβερ Πλέιτ 13.000.000 ευρώ για να τον εντάξει στο δυναμικό της. Τον Ιανουάριο του 2007 αγωνίστηκε για πρώτη φορα με τη φανέλα της "Βασιλισσας" με αντίπαλο τη Ρεάλ Μπέτις, στο Κύπελλο Ισπανίας. Στο πρωτάθλημα εμφανίστηκε 3 μέρες μετά ενάντια στη Ρεάλ Σαραγόσα. Στις 24 Φεβρουαρίου της ίδιας χρονιάς, σκοράρει με αντίπαλο την Ατλέτικο Μαδρίτης (όπου ο αγώνας έληξε με ισόπαλο σκορ 1–1). Ο Γκονσάλο έχει σώσει την ομάδα του, βάζοντας στο τελευταίο λεπτό το περιζήτητο γκολ με αντίπαλο την Εσπανιόλ (ο αγώνας έληξε με σκόρ 4–3). Την αγωνιστική περίοδο 2007–2008, έσωσε για ακόμη μια φορά την ομάδα του, Ρεάλ χαρίζοντας τη νίκη με 2–1 επι της ΚΑ Οσασούνα, και την οδήγησε μαθηματικά στην έξοδο της, στο Τσάμπιονς Λίγκ. Στις 27 Ιουλίου 2013, η ΣΣΚ Νάπολι επιβεβαίωσε την υπογραφή του Ιγουαΐν, με τον Αργεντινό να παίρνει τη φανέλα με τον αριθμό 9. Στις 25 Αυγούστου, ο Ιγουαΐν έκανε το ντεμπούτο του στη Σέριε Α με ήττα 3–0 από την Μπολόνια κατά την ημέρα έναρξης της περιόδου 2013–2014. Στις 26 Ιουλίου του 2016 η ΣΣΚ Νάπολι ανακοίνωσε την πώληση του Ιγουαΐν στη Γιουβέντους ο οποίος υπέγραψε συμβόλαιο 5 ετών με την ιταλική ομάδα. Στις 2 Αυγούστου του 2018 ο Ιγουαΐν αποκτήθηκε με τη μορφή δανεισμού από τη Μίλαν για έναν χρόνο και με οψιόν αγοράς το καλοκαίρι του 2019. Στις 23 Ιανουαρίου του 2019 αποκτήθηκε ως δανεικός από την Τσέλσι μέχρι το καλοκαίρι του 2019. Σε εθνικό επίπεδο, ήταν διεθνής με την εθνική Αργεντινής από το 2009 έως το 2018 και συμμετείχε σε τρία Κόπα Αμέρικα και τρία Παγκόσμια Κύπελλα. Έχει 75 συμμετοχές και πέτυχε 32 γκολ. Ήταν στη βασική ενδεκάδα της εθνικής του ομάδας στον τελικό του Παγκοσμίου Κυπέλλου του 2014, χάνοντας μια μεγάλη ευκαιρία στην αρχή του αγώνα να ανοίξει το σκορ μετά από λάθος της γερμανικής άμυνας σημαδεύοντας το δοκάρι. National-Football-Teams.com: Gonzalo Higuaín